ሰብዓዊነትና አገራዊ ፍቅርን ያጣመረው የበጎ ፈቃድ አገልግሎት
የአዲስ አበባ ከተማ ነዋሪ የሆነው ወጣት ሰለሞን አየለ የበጎ ፈቃድ አገልግሎት ላይ መሳተፍ ከጀመረ አራት ዓመታትን አስቆጥሯል። በእነዚህ ዓመታት ውስጥም ደም መለገስ፣ ቤት እድሳት፣ የትራፊክ እንቅስቃሴ አገልግሎት፣ ፅዳት፣ ችግኝ ተከላና መሰል የበጎ ፈቃድ አገልግሎቶች ላይ በመሰማራት የራሱን አሻራ እንዳኖረ ይናገራል። በዘንድረው ዓመትም ራስን ከበሽታው በመከላከልና ሌሎችም እንዲከላከሉ በማድረግ በመቶ ሚሊየኖች የሚቆጠር ገንዘብ ለማዳን በበጎ ፈቃድ አገልግሎት ከተሰማሩት ውስጥ አንዱ ሆኗል። 
ይህ ወቅት የኮሮና ቫይረስ ወረርሽኝ በስፋት የተዛመተበት ጊዜ ቢሆንም፣ ሰለሞንና መሰል የበጎ ፈቃድ አገልግሎት ሰጭ ወጣቶች ከሥራቸው አላገዳቸውም። ይልቁንም ልባቸውን ሰጥተው ለአገሬ ያገባኛል ብለው በመነሳት በጎ ፈቃደኝነት ለወገን ያለውን ፋይዳ እያሳዩ ይገኛሉ። 
የበጎ ፈቃድ አገልግሎት ለሰው ሳይሆን ለራስ የህሊና እርካታ የሚሠራ መሆኑን የሚናገረው ወጣት ሰለሞን፤ የተሰጠውን ሥራ ሳይመርጥ በነፃ መሥራቱ ቀናነትን፤ በጎነትን፣ አገር መውደድነትንና የወገን ፍቅርን ለመለማመድ እንዳስቻለው ገልጿል።
ወጣት ሠለሞን፤ ያለ አንዳች ክፍያ የወደቁ የአቅመ ደካማ ቤቶችን በማደስ፣ በኮሮና ዙረያ ግንዛቤ በመስጠት፣ የአንጓዴ አሻራ ችግኝ ተከላ ላይ በመሳተፍ፣ እንዲሁም የከተማዋን ውበት ለመጠበቅ የሚደረጉ የፅዳት ዘመቻዎች ላይ በመሳተፍ መልካም አስተዋጽኦ እያበረከተ መሆኑን ይናገራል። ይህም አገርን ለመውደድ ከሰንደቅዓላማ በስተጀርባ የሚከፈል መስዋዕትነት መሆኑን በአጽንኦት 
 ይገልጻል። “አገርን ያስረከቡ እናቶችና አባቶች አጽማቸው እንዳይታዘብ የበኩላችንን እየተወጣን ለቀጣይ ትውልድ እንዲህ ዓይነቱን የበጎ ፈቃድ አገልግሎት መስጠት ተገቢ ነው” በማለት ይናገራል።
አገልግሎቱን ሲሰጥ የፊት ጭንብል፣ ጓንትና መሰል የኮሮና ቫይረስ መከላከያ ግብዓቶችን በራሱ ወጪ እየሸፈነ መሆኑን የሚናገረው ወጣት አየለ፤ ወጣቱ ራሱን አደጋ ውስጥ ከትቶ እንደሚሠራው ሁሉ መንግሥት እነዚህን ግብዓቶች ለአገልግሎት ሰጭ በጎ ፈቃደኞች ቢያሟላ ደግሞ የተሻለ ሥራ ለመሥራትና ለቫይረሱ የሚደረገውን ጥንቃቄ ከፍ ሊያደርገው እንደሚችል ጠቁሟል። 
የበጎ ፈቃድ አገልግሎቱ አንድ ዓላማ በሆነው የኮሮና ቫይረስ ስርጭትን ለመግታት በሚሰጠው የግንዛቤ ማስጨበጫ ሥራ ላይ ተሰማርቶ ያገኘነው ወጣት ወርቁ ናኒሳ፤ ሥራው በተለይ ከኮሮና ስርጭት መከላከል ዕርምጃዎች ጋር በተያያዘ ከፍተኛ ችግር ውስጥ ለገቡ ዜጎች ድጋፍ ለማድረግ ማስችሉን በመግለጽ፤ ወቅቱ የበጎ ፈቃድ አገልግሎትን ለመስጠት አዳጋች ቢመስልም ያለ መደጋገፍና በጎ ፈቃድ አገልግሎት ማለፍ ስለማይቻል በከፍተኛ ጥንቃቄ የተጀመረውን አገራዊ የመረዳዳት ጥሪ ተቀብሎ እያከናወነ መሆኑን ተናግሯል። 
ወጣት ወርቁ በየአካባቢው የሚገኙ ለኑሮ አስቸጋሪ በሆነ ሁኔታ ውስጥ የሚገኙ አቅመ ደካማዎች መኖሪያ ቤታቸውን ማደስ እንዲሁም ከቤት እድሳት በተጨማሪም “አንድ ቤተሰብ ለአንድ ሰው” እርስ በእርስ የመደጋገፍ መርሐ ግብርን የማስተባበር ሥራ ውስጥም ተሳታፊ መሆኑን ተናግሯል። ከዚሁ ጎን ለጎን ገቢ የማሰባሰብና የደም ልገሳ በጎ አድራጎት ላይም መሰማራቱን አሳውቋል። ይህም የበጎ ፈቃድ አገልግሎት ባህሪው የነፃ አገልግሎት ላይ የተመሰረተ እንደመሆኑ ውስጣዊ የህሊና እርካታን 
 እንዳስገኘለት ጠቅሶ፤ ሁሉም ወጣቶች እንዲህ ዓይነት የበጎ ፈቃድ ሥራ ውስጥ ገብተው አገር ወዳድነታቸውን ሊገልጹ እንደሚገባ አስገንዘቧል። 
በአዲስ አበባ ከተማ ደረጃ ብቻ አንድ ነጥብ አንድ ሚሊየን በጎ ፈቃደኞችን ያካተተው የክረምቱ መርሐ ግብር የኮሮና ቫይረስን ከመከላከል ጎን ለጎን ተያያዥ ሥራዎችን ለመሥራት አቅዶ እንቅስቃሴ መጀመሩን የሚናገሩት ደግሞ በአዲስ አበባ ከተማ አስተዳደር የወጣቶችና በጎ ፈቃድ ማስተባበሪያ ቢሮ ኃላፊ አቶ አብርሃም ታደሰ ናቸው። እርሳቸው እንደሚሉት፤ ቀደም ብሎ የጀመረው የበጎ ፈቃድ አገልግሎት ተነሳሽነት በዘንድሮው ዓመትም የኮሮና ቫይረስ ወረርሽኝ ሳይበግረው በርካታ የከተማ ወጣቶች ተሳታፊ ሆነው 200 ሚሊየን የሚተመን ወጪን መታደግ የሚያስችሉ በርካታ ሥራዎች ላይ እንዲሰማሩ ተደርጓል። 
እንደ አቶ አብርሃም ገለጻ፤ የክረምት በጎ ፈቃድ አገልግሎት ሥራው 12 ዋና እና ሦስት ንዑሳን ፕሮግራሞችን ያቀፈ ሲሆን፤ ከእነዚህ ውስጥም ካለፉት ዓመታት ለየት ያሉና የተወሰነ ማሻሻያ የተደረገባቸው ፕሮግራሞች የተካተቱበት ነው። 25ሺ እማወራና አባወራዎችን ተጠቃሚ የሚያደርግ የሰብዓዊነት ፕሮግራም፤ አንድ ሺ የአቅመ ደካሞች ቤት ጥገና፤ የትምህርት አጋዥ ቁሳቁሶች መሰብሰብ፣ በቴክኖሎጂ የተደገፈ የማጠናከሪያ ትምህርት፣ የችግኝ ተከላ መርሐ ግብር፤ የኮቪድ 19 የመከላከያ ሥራና ሌሎች ተግባራትም በበጎ ፈቃድ አገልግሎቱ ውስጥ ተካተዋል። ወጣቱን በዚህ መስክ ውስጥ ማሰማራት ከፍተኛ ውጤት እንደሚያስገኝም የቢሮ ኃላፊው ጠቁመዋል።  
አዲስ ዘመን ሰኔ 12/2012አዲሱ ገረመው